b'\n_START_ARTICLE_\nHippodromi (Olympia)\n_START_SECTION_\nHistoria\n_START_PARAGRAPH_\nHippodromi rakennettiin arkaaisella kaudella noin vuonna 700\xe2\x80\x93650 eaa. siin\xc3\xa4 vaiheessa, kun kilpa-ajot otettiin osaksi kisojen ohjelmaa. Se sai lopullisen muotonsa klassisella kaudella. Hippodromilla j\xc3\xa4rjestettiin kaikki Olympian kisoihin kuuluneet hevosurheilulajit, mukaan lukien pari- ja nelivaljakkoajot sek\xc3\xa4 laukka- ja ravikisat, siin\xc3\xa4 miss\xc3\xa4 kaikki muut lajit j\xc3\xa4rjestettiin Olympian stadionilla._NEWLINE_Noin vuonna 380 eaa. hippodromin yhteyteen rakennettiin stoa eli pylv\xc3\xa4shalli, josta k\xc3\xa4ytet\xc3\xa4\xc3\xa4n sen arkkitehdin mukaan nimityst\xc3\xa4 Agnaptoksen stoa. Samaan aikaan rakennettiin uusi Kleoitaksen suunnittelema l\xc3\xa4ht\xc3\xb6portisto koneistoineen._NEWLINE_Hippodromilla sen ensimm\xc3\xa4isess\xc3\xa4 kaarteessa uskottiin vaikuttavan erityisen jumaluuden tai henkiolennon nimelt\xc3\xa4 Taraksippos, \xe2\x80\x9dHevosten s\xc3\xa4ikyttelij\xc3\xa4\xe2\x80\x9d. Er\xc3\xa4s selitys kummittelulle oli, ett\xc3\xa4 kyseisess\xc3\xa4 paikassa olisi ollut Pelopsin surmaaman ja t\xc3\xa4m\xc3\xa4n suvun kironneen Myrtiloksen hauta._NEWLINE_Hippodromin tarkkaa sijaintia ei edelleenk\xc3\xa4\xc3\xa4n tunneta. Se tuhoutui keskiajalla Alfeiosjoen huuhtomana, kun jokeen tehdyt vallitukset murtuivat ja sen virtaus muuttui.\n_START_SECTION_\nRakennelma\n_START_PARAGRAPH_\nHippodromin oletetaan sijainneen tasaisemmalla paikalla Olympian pyh\xc3\xa4kk\xc3\xb6alueen kaakkoislaidalla jossain stadionin etel\xc3\xa4puolella ja olleen rakennettu stadionin suuntaisesti eli suunnilleen it\xc3\xa4-l\xc3\xa4nsisuuntaisesti. Tiedot hippodromin ulkon\xc3\xa4\xc3\xb6st\xc3\xa4 perustuvat l\xc3\xa4hinn\xc3\xa4 Pausaniaan antamaan kuvaukseen. Sen mukaan hippodromi oli suurikokoinen, ovaalinmuotoinen kilpa-rata, jonka pituus oli nelj\xc3\xa4 stadioninmittaa eli noin 780 metri\xc3\xa4, ja leveys yksi stadioninmitta ja nelj\xc3\xa4 plethronia eli noin 320 metri\xc3\xa4._NEWLINE_Hevosten l\xc3\xa4ht\xc3\xb6portit olivat hippodromin l\xc3\xa4nsip\xc3\xa4\xc3\xa4ss\xc3\xa4. Rata oli jaettu pituussuunnassa kahteen osaan kivisell\xc3\xa4 tai puisella v\xc3\xa4lisein\xc3\xa4ll\xc3\xa4 (embolon). Hevoset juoksivat ensin etel\xc3\xa4puolista rataa it\xc3\xa4\xc3\xa4n, k\xc3\xa4\xc3\xa4ntyiv\xc3\xa4t ymp\xc3\xa4ri v\xc3\xa4lisein\xc3\xa4n toiselle puolelle, ja juoksivat sitten pohjoispuolen rataa takaisin l\xc3\xa4nteen. Juoksumatkat todenn\xc3\xa4k\xc3\xb6isesti vaihtelivat lajista riippuen._NEWLINE_Hippodromin pohjois-, it\xc3\xa4- ja etel\xc3\xa4sivustoilla oli katsomorinteet. Pohjoispuolelle katsomona toimi luonnollinen rinne, kun taas etel\xc3\xa4- ja it\xc3\xa4puolella se oli keinotekoinen. Tuomareiden paikat sijaitsivat pohjoisrinteen l\xc3\xa4nsip\xc3\xa4\xc3\xa4ss\xc3\xa4 eli maalin kohdalla._NEWLINE_My\xc3\xb6hempi Agnaptoksen stoa sijaitsi hippodromin l\xc3\xa4nsip\xc3\xa4\xc3\xa4ss\xc3\xa4 hevosten l\xc3\xa4ht\xc3\xb6paikan takana. Sen edess\xc3\xa4 olleessa hevosten liikkeellel\xc3\xa4hetyslaitteistossa (hippafesis) oli kullekin hevoselle vaunuineen oma lokero. Lokerot oli asetettu tasakylkisen kolmion muotoon niin, ett\xc3\xa4 kolmion k\xc3\xa4rjess\xc3\xa4 olevat hevoset olivat edemp\xc3\xa4n\xc3\xa4 muita. Jokaisen hevosen edess\xc3\xa4 oli k\xc3\xb6ysi, joka esti niit\xc3\xa4 l\xc3\xa4htem\xc3\xa4st\xc3\xa4 liikkeelle ennen aikojaan. Kolmion k\xc3\xa4rjess\xc3\xa4 oli pronssinen delfiini ja sen takana stoan edess\xc3\xa4 alttari, jonka p\xc3\xa4\xc3\xa4ll\xc3\xa4 oli pronssinen kotka. Koneisto toimi niin, ett\xc3\xa4 taimmaiset hevoset p\xc3\xa4\xc3\xa4stettiin liikkeelle ensin laskemalla niiden k\xc3\xb6ydet. Samalla delfiini laski alemmas ja kotka nousi ylemm\xc3\xa4s. Kun kotka oli noussut kaikkien n\xc3\xa4kyviin, kaikki hevoset olivat liikkeell\xc3\xa4 samalla suoralla, jolloin puhallettiin torveen ja kisa k\xc3\xa4ynnistyi. L\xc3\xa4hetyskoneiston k\xc3\xa4ytt\xc3\xa4minen oli todenn\xc3\xa4k\xc3\xb6isesti yhden henkil\xc3\xb6n teht\xc3\xa4v\xc3\xa4n\xc3\xa4._NEWLINE_L\xc3\xa4hell\xc3\xa4 l\xc3\xa4ht\xc3\xb6pistett\xc3\xa4 oli Hippodameian patsas, joka piti voittajan saamaa otsanauhaa. Hippodromin ensimm\xc3\xa4isess\xc3\xa4 kaarteessa eli kaakkoisp\xc3\xa4\xc3\xa4n kaarteessa oli Taraksippokselle omistettu alttari.'